Il-UĦM Voice of the Workers qalet li wara ġimgħa ta' azzjonijiet u nuqqas ta' rieda tajba min-naħa tal-Gvern jidher biċ-ċar li l-Gvern ma għandux intenzjoni li jagħti żieda xierqa lill-professjonisti. Għalhekk, qalet li minn nofsillejl tal-lum se tkun qed teskala d-direttivi tal-Allied Health Professionals. Dawn il-grupp ta' professjonijiet speċjalizzati f'setturi differenti fil-qasam tas-saħħa huma l-Audiologists, Biomedical Scientists, Dental Hygienists, Dental Technologists, Occupational Therapists, Physiotherapists, Podiatrists, Radiographers u Speech Language Pathologists. Fi stqarrija, il-UĦM qalet li hi ta' sfortuna li minkejja li hemm ftehim sakdut bi tliet snin, il-Gvern għadu qed isabbat saqajh ma' dawn il-front liners u mhux lest jagħti żidiet fil-pagi u kundizzjonijiet li jirriflettu l-irwolijiet ta' dawn il-professjonisti. Qalet li minkejja li l-Gvern wiegħed li ser jagħti s-sostenn u remunerazzjonijiet xierqa lil dawn il-frontliners jidher biċ-ċar li dak li qed jintqal mhux qed jitwettaq fil-konkret. Għalhekk minn għada, il-UĦM qalet li • Operazzjonijiet mhux urġenti ser ikunu posposti; • Radiographers fl-emerġenza ser ikunu fuq go slow; • CTs, MRI u Theatres ser jiefqu sakemm mhux emerġenza; • Testijiet tad-demm mhux ser jiġu proċessati jekk mhux emerġenza jew swabs tal-COVID-19; • Servizzi tal-Podjatrija ser jitnaqqas għajr għal servizzi urġenti kemm fl-isptarijiet u l-kura primarja waqt li servizzi fil-komunità mhux se jiġu offruti; • L-Occupational Therapists mhux ser jaraw pazjenti ġodda u mhux se joffru servizzi ta' home visits; • Każijiet ta' nies li għandhom diffikultajiet biex jibilgħu l-ikel u x-xorb (dysphagia) fil-komunità ser jiġu referuti għall-Casualty filwaqt li servizzi fil-komunità ta' Speech Language Pathology se jkunu mwaqqfa apparti każijiet ġodda li se jingħataw vista waħda; • Testijiet tas-Smigħ se jiefqu kollha; • Il-Fiżjoterapisti ser ikunu qed jaraw każijiet respiratorji biss. Temmet tgħid li filwaqt li dawn l-azzjonijiet mhux qed jolqtu l-imxija tal-COVID-19, il-Union mhi teskludi xejn jekk il-gvern jibqa' jsabbat saqajh u jibqa' jirrifjuta li jagħti rrikonoxximent neċessarju lil dawn il-professjonisti.